ועדת החינוך, התרבות והספורט, כנסת 24, פרוטוקול מספר 105, 2022-02-02 10:15

יסמין פרידמן: בוקר טוב.

יסמין פרידמן: אני פותחת את ישיבת ועדת החינוך, דיון מהיר בנושא העליה החדה במספר המשלוחים החיים והצורך הדחוף להפסיקם, של חברת הכנסת גבי לסקי.

יסמין פרידמן: זכיתי היום לפתוח את הדיון וזה בשבילי חשוב מאוד, אני מודה לך על הזימון לדיון המהיר.

יסמין פרידמן: ביומיים האחרונים אני רואה שלל כתבות בהמשך ליוקר המחיה, מנסים לעשות סיבוב קצת גם על המשלוחים החיים שהם אלה שיגרמו גם לעליה במחירי הבשר ואני חושבת שהוועדה הזאת תראה עד כמה זה לא נכון.

יסמין פרידמן: אז אני אמנם זאת שזכיתי לבוא ולדבר בוועדה על המשלוחים החיים, אבל מאחורינו עומדים כמיליון צמחונים וטבעונים.

יסמין פרידמן: מעבר לכך עוד מאות אלפי אנשים שאוכלים בשר אבל בטח ובטח לא רוצים שהאוכל שלהם יסבול כל כך בדרך לצלחת, סבל מיותר.

יסמין פרידמן: השאלה הראשונה שצריכה להישאל היא לא למה לעצור את המשלוחים החיים, אלא למה לעזאזל הם לא נעצרו עד עכשיו.

יסמין פרידמן: בשבעת החודשים האחרונים אני עושה עבודת מחקר ברמה של כמעט דוקטורט, למדתי על המשלוחים החיים והגעתי לרזולוציות הכי דקות שאפשר לפרק את כל ההתנגדויות.

יסמין פרידמן: יש המון היבטים ואנחנו נדון בהם, אבל ממש בקצרה לפני שאני מעבירה אלייך אני אציין את הנקודות.

יסמין פרידמן: מבחינה כלכלית בשוק הבשר שולט דואפול, כולם יודעים מי אלה, תנובה ודבח שולטים בכ-80 אחוז מהשוק של יבוא המשלוחים החיים.

יסמין פרידמן: הם שולטים בכל שרשרת האספקה, מהאוניות שבבעלותם ועד השיווק.

יסמין פרידמן: למעשה הם אלה שקובעים את מחיר הבשר שהוא יקר היום מרוב מדינות העולם.

יסמין פרידמן: ב-2015 כשהתחלנו עם המשלוחים החיים המטרה של החקיקה הזאת היתה להוריד את מחיר הבשר, מחיר הבשר הקלה.

יסמין פרידמן: יש פה חוסר צדק משווע.

יסמין פרידמן: למעשה על המשלוחים החיים יש אפס מיסים, לעומת זאת על הבשר הטרי, אני חוזרת, זה בשר טרי מצונן, יש 12 אחוזי מס.

יסמין פרידמן: מבחינה אקולוגית אוניות המשלוחים שופכות עשרות אלפי טון של צואה לים התיכון מדי שנה.

יסמין פרידמן: מבחינה בריאותית, המשלוחים החיים מכניסים אין סוף מחלות למדינת ישראל, פוגעות בעדרים המקומיים וכמובן גם בבריאותם של האנשים.

יסמין פרידמן: בואו נדבר על אמצעי הפיקוח, בקצרה.

יסמין פרידמן: על פי דו"ח מבקר המדינה משנת 2020 ישנה ביקורת חריפה על היעדר הפיקוח והאכיפה מצד הרשויות בישראל, אין שום יכולת לפקח כראוי על המשלוחים החיים.

יסמין פרידמן: הזווית החקלאית, ענף גידול הצאן הישראלי הצטמק ב-50 אחוז כתוצאה מהמשלוחים החיים, הענף נמצא בתהליך קריסה בגידול הצאן.

יסמין פרידמן: למעשה ארגון אמבל, עזיזה, אגודת הנוקדים, בעקבי הצאן ועוד מגדלים פרטיים הביעו תמיכה מוחלטת בחקיקה של הפסקת המשלוחים החיים.

יסמין פרידמן: והדבר האחרון ובעיני הכי חשוב, הזווית המוסרית.

יסמין פרידמן: צילומים ועדויות מאוניות המשלוחים החיים וגם אני עליתי לאוניה לפני כחודשיים כדי להיווכח במו עיני מה קורה באוניות, למי שמעוניין יש לי פה תמונות שצילמתי בעצמי, חושפים בעלי חיים שסובלים ממכת חום חריפה, עומס חום, צפיפות, הופכים את האוניה לתנור, בעלי החיים מתבשלים בעודם בחיים.

יסמין פרידמן: החזקים מטפסים על החלשים, חלקם מתים, חלקם נפצעים, סבל רב בפריקה ובהעמסה, פחד היסטרי של בעלי החיים.

יסמין פרידמן: אתם אוכלים פחד, לא בעלי חיים.

יסמין פרידמן: וזה היה בנימה אישית.

יסמין פרידמן: ארגון הבריאות ממליץ על 300 גרם בשר בשבוע, הממוצע ממה שידוע לי הוא קילו 400 לאדם.

יסמין פרידמן: תעשו את החשבון בריאותית.

יסמין פרידמן: אני מעבירה לחברת הכנסת גבי לסקי שיזמה את הדיון.

גבי לסקי: תודה רבה לכבוד היושבת ראש.

גבי לסקי: אני גם רוצה להודות ליושבת ראש הוועדה חברת הכנסת שרן השכל שנענתה במהירות רבה לקיים את הדיון הזה וזכינו היום שאת יושבת בראש הישיבה הזאת מאחר ואין כמוך בכנסת שבקיאה היום בנושא הכואב הזה ואני מאוד מודה לך על כל מה שאת עושה בענין, על הצעת החוק שלך ועל, אמרת, את עושה כמעט דוקטורט, את עושה הרבה יותר מזה, את מצילה חיים, את מצילה את המוסר שלנו ואני ממש מודה לך.

גבי לסקי: ולעניינינו, ואני שמחה שכבוד הרב פרוש נמצא בישיבה.

מאיר פרוש: גילוי נאות, אני לא רב, אין לי הסמכה לרבנות.

מאיר פרוש: חבר הכנסת פרוש.

גבי לסקי: חבר הכנסת פרוש.

גבי לסקי: אני רגילה בוועדת חוקה זה נעשה כבר מין בית מדרש, שם אנחנו תמיד מדברים קצת יהדות, אז קודם כל ראש חודש טוב ואני רוצה לומר, גם המקורות שלנו מתייחסים לזכויות של בעלי חיים וככה נאמר בשמות כג' ה'.

גבי לסקי: כִּי-תִרְאֶה חֲמוֹר שֹׂנַאֲךָ, רֹבֵץ תַּחַת מַשָּׂאוֹ, וְחָדַלְתָּ, מֵעֲזֹב לוֹ - עָזֹב תַּעֲזֹב, עִמּוֹ.

גבי לסקי: כלומר, יש מצווה לפרוק את החמור שיש עליו משאות כבדים.

גבי לסקי: והוסבר, שצער בעלי חיים, דאורייתא מסביר שהטעם בפסוק הוא כדי למנוע צער מבעלי החיים.

גבי לסקי: כלומר, גם המקורות שלנו מכירים בזכות של כל בעלי החיים, של החיות, של הבהמות לזכויות וגם יש מצוות עשה, כלומר לדאוג שהחמור לא ישא משא שהוא כבד עליו כדי לשמור עליו וכדי לשמור עלינו.

גבי לסקי: ואני שואלת את עצמי מה קרה לנו היום שאנחנו רוצים לשמור עלינו אבל על חשבון החיות.

גבי לסקי: והדבר הזה לא יכול לקרות.

גבי לסקי: הגשתי את ההצעה לסדר כבוד היושבת ראש, כבר מנית חלק גדול מהדברים שאני רציתי לומר אבל אנחנו חייבים לדעת שמדי שנה מובילים לנמלי ישראל מאות אלפי עגלים וטלאים מאירופה ומאוסטרליה לפיטום ולשחיטה.

גבי לסקי: ב-2021 מספרם הגיע לשיא של מעל ל-850 אלף טלאים ועגלים.

גבי לסקי: בעלי החיים עוברים מסע ייסורים ממושך ביבשה ובים, סובלים מצפיפות וממצוקה, מחום וממחנק.

גבי לסקי: לעיתים מתבוססים בצואה שלהם ושל חבריהם.

גבי לסקי: לעיתים בעלי החיים מטפסים זה על גבי זה כדי להגיע למים ומזון ולאוורור.

גבי לסקי: קשה לתאר את החולים והחלשים שנותרים מאחור.

גבי לסקי: רבים מהם סובלים ממחלות בדרכי הנשימה, דלקות עיניים, מחלות במערכת העיכול ובפציעות מטלטלות בגלל התקופה הממושכת באוניה.

גבי לסקי: אני מציגה בפני הוועדה שתי תמונות שיצאו בדו"ח מבקר המדינה שבשנת 2020 עשה דו"ח מבקר מדינה בענין התנאים והפיקוח של המשלוחים החיים, כי יש כאלה שאומרים שאפשר לפקח על זה.

גבי לסקי: ואנחנו רואים, צריכים להסתכל רק על העיניים, מלבד הלכלוך, רואים שיש פה צער, צער בעלי חיים.

גבי לסקי: הוא אמיתי.

גבי לסקי: בשר כזה לא יכול להיות כשר, בשר כזה שמלווה בסבל לא יכול להיות בר אכילה.

גבי לסקי: תסתכלו על הצפיפות בכל הימים של המסע הקשה, גם בחום, גם בקור, כמעט ללא תנאים.

גבי לסקי: מהדוחות של וטרינרים שהיו עם הגעת אותן אוניות לראות מה עלה בגורלן של אותן חיות, אנחנו יכולים להבין מה הסבל שעברו אותן חיות.

גבי לסקי: למשל כך נכתב, חלק מהתאים היו עמוסים ולא אפשרו רביצה לכל בעלי החיים.

גבי לסקי: כלומר גם את המסע הזה הם צריכים לעשות בעמידה.

גבי לסקי: בנוסף עקב הצפיפות האמוניה היתה גבוהה מאוד וחיישן האמוניה צפצף כמעט בכל הספינות של הבקר.

גבי לסקי: זה משלוח מפורטוגל מה-7.4.2021.

גבי לסקי: ברוב תאי הבקר היתה צפיפות, בעלי החיים היו צריכים לעלות אחד על השני כדי לזוז בתאים ולא היה מספיק מקום רביצה לכל בעלי החיים בו זמנית.

גבי לסקי: משלוח מפורטוגל מה-1.5.2021.

גבי לסקי: היו בערך מאה עגלים בנפרד בתא של בית החולים, היו להם בעיות ברגלים, לחלק מהעגלים הדלקות עלו למפרקים ואחרים היו נאלצים להרדים בגלל התנאים.

גבי לסקי: במהלך הסיור רוב האבוסים היו ריקים.

גבי לסקי: מצאנו ארבע כבשים שחיפשו אוכל ונתקעו בין האבוסים והצינורות למזון ונחנקו.

גבי לסקי: את הגופות של בעלי החיים שמתו שמים במקפיא וזורקים אותם לים כאשר מגיעים לאוקיאנוס הפתוח.

גבי לסקי: משלוח מאוסטרליה לנמל אשדוד, 9.12.2018.

גבי לסקי: ויש כאלה דיווחים עוד ועוד על התנאים הקשים ועל הסבל של החיות ועל המפגעים הבריאותיים.

גבי לסקי: כאמור נסיונות הפיקוח כבר נכשלו.

גבי לסקי: דו"ח מבקר המדינה מ-2020 מתח ביקורת חריפה על היעדר הפיקוח ואכיפה מצד הרשויות בישראל.

גבי לסקי: אין שום פיקוח על המתרחש בלב ים מצד ישראל או האיחוד האירופאי.

גבי לסקי: הנסיון באוסטרליה ובאירופה מלמד כי כל האמצעים להסדרה כשלו זה אחר זה.

גבי לסקי: מכל מקום הובלת בעלי חיים בתנאים תעשייתיים, באוניות מטלטלות על פני יבשות וימים כרוכה בפגיעה בבעלי חיים אינהרנטית למסעות הממושכים.

גבי לסקי: מבחינת הזווית הבריאותית, הובלה בין יבשתית של בעלי חיים מגבירה את הסיכון להפצת מחלות.

גבי לסקי: בשל הפגיעה בבעלי החיים והסיכון לבריאות הציבור משרד הבריאות אפשר את הארכת חיי המדף ביבוא בשר טרי כחלופה למשלוחים החיים.

גבי לסקי: גורמי מקצוע ממליצים לצמצם ככל הניתן את משכי ההובלה ולהמירם בסחר בבשר, ביניהם הוועדה המדעית של האיחוד האירופאי, פדרציית הווטרינרים האירופאית, וקבוצת העבודה לרווחת בעלי חיים של ה-OAI.

גבי לסקי: מלבד מה שאמרה כבר יושבת הראש על התמיכה הציבורית, יש גם רבנים וגם משפטנים שכבר חתמו על הצהרה וקראו לעצור את המשלוחים של בעלי החיים.

גבי לסקי: ומבחינת הזווית הכלכלית, כי הבנתי שמתחילים לתקוף אותנו על זה שאנחנו מבקשות לעצור את המשלוחים החיים, בשקר מוחלט, העצירה ההדרגתית הזאת כפי שמוצע לעצור את המשלוחים החיים לא תעלה את יוקר המחייה אלא להיפך, כל מי שכותב לא יודע על מה הוא מדבר.

גבי לסקי: מהנתונים הרשמיים של רשות התחרות של שנת 2021 אנחנו יכולים לראות באופן ברור כי מחירי בשר טרי המיובא נמוך משמעותית מהמחירים של בשר שבא מהמשלוחים החיים ונשחטים בישראל.

גבי לסקי: הפער הוא גדול מאוד וזה על אף שאיכשהו, אני לא מבינה איך, יש פטור, משרד האוצר קבע פטור ממכס על המשלוחים החיים ובכך הפך את השוק שמתבסס על תוצרת מקומית לשוק שמתבסס על יבוא.

גבי לסקי: ועל אף עם הפטור הזה עדיין המחיר של הבשר הטרי המיובא זול משמעותית, אז שלא יגידו שאנחנו מבקשות לייקר את יוקר המחייה או מחירי הבשר או שאנחנו פוגעות בכשרות.

גבי לסקי: אנחנו יודעות שיש רבנים שמגיעים למדינות אמריקה הלטינית משם מיובא הבשר הטרי, ולא משלוחים חיים, שהוא בשר כשר שאין שום בעיה מבחינת הכשרות, אז מי שמספר אחרת זה אדם, זה אנשים שלא רק מפיצים שקרים מוחלטים אלא שמעודדים כנראה את הדואופול שהוא זה שאחראי על כל התהליך ואנחנו יודעים על כל דבר כולם יודעים לצעוק, בוא נפרק מונופול, זה פוגע ביוקר המחייה אבל כשמדובר על המשלוחים החיים יש דואופול של תנובה ושל דבח.

גבי לסקי: הם אחראים על כל התהליך, גם של הבאת המשלוחים החיים, גם של הפיטום, גם של השחיטה ואחר כך גם של המכירה.

גבי לסקי: איך, תסבירו לי אתם, איך הם יכולים להוזיל את מחירי הבשר כאשר יש להם אינטרס בכל מקטע של ההליך.

גבי לסקי: כבוד היושבת ראש, זה לא רק ענין של בריאות וזה לא רק ענין של איכות סביבה וזה לא רק ענין של כדאיות כלכלית, זה גם ענין מוסרי.

גבי לסקי: כפי שפתחתי את דבריי, גם המקורות שלנו מדברים על החובה, על המצווה לשמור על בעלי החיים.

גבי לסקי: יש אפשרות לקיים מצווה, להוזיל את יוקר המחייה, לשמור על האנושיות שלנו ועדיין לא להעלות את יוקר המחייה.

גבי לסקי: אני מבקשת שני דברים, שתי מסקנות מהוועדה, מבקשת ממשרד האוצר שלא לחדש את הפטור ממכס על המשלוחים החיים ומצד שני בו בזמן לקדם את תהליכי החקיקה של החוק של חברתי חברת הכנסת יסמין פרידמן וחברי כנסת אחרים כדי להוריד בהדרגתיות את המשלוחים החיים ולמצוא את האלטרנטיבה הקיימת של בשר טרי מיובא כדי שאנחנו נשים סוף אחת ולתמיד לסבל הנוראי שאנחנו גורמים שלא לצורך לחיות.

גבי לסקי: (היו"ר שרן מרים השכל)

שרן השכל: תודה רבה לך חברת הכנסת גבי לסקי ותודה רבה גם על הדיון המהיר שאותו יזמת.

גבי לסקי: הודיתי לך כשלא היית פה על ההיענות המהירה.

שרן השכל: זה כמובן נושא שלי מאוד חשוב אז כמובן שאנחנו נשים עליו דגש מיוחד גם פה בוועדה שאמונה על חוק צער בעלי חיים, כי אי אפשר לקרוא לזה בדרך אחרת, ממש עבירה על חוק צער בעלי חיים.

שרן השכל: אני רוצה להודות גם לחברתי חברת הכנסת יסמין פרידמן שפתחה את הישיבה וניהלה אותה ומקדמת את החוק הכל כך חשוב הזה לעצירת אותו סבל.

שרן השכל: אני רוצה קודם כל לפנות אליכם משרד החקלאות, בשאלה, מצד אחד אתם ממונים על חוק צער בעלי חיים, יש לנו כאן תמונות שחברת הכנסת יסמין פרידמן הביאה מתוך אותן ספינות שעושות מסעות לפעמים גם של חודשים בצפיפות בלתי נסבלת.

שרן השכל: רק לפני שלושה ימים אני ראיתי בפוסט של קירות שקופים של טל גלבוע עגל שנפל מסירה ובמשך יומיים המתין בתוך המים, צילמו אותו בתוך המים ממתין שמישהו יבוא ויציל אותו.

שרן השכל: וזאת לא פעם ראשונה שזה קורה, כבר מצאו לא מעט בעלי חיים על חופים, במקרים רבים אלו היו גופות, ברגע שזה איזה שהוא יצור חי, תקשיבו, איך אפשר לא לקרוא לזה צער בעלי חיים.

שרן השכל: מצד אחד אתם אמונים על חוק צער בעלי חיים, אתם רואים את הזוועות שמתרחשות שם, אתם רואים מה קורה שם, מה אתם עושים מבחינת פיקוח ובקרה, מבחינת ההגנה על חוק צער בעלי חיים.

שרן השכל: אתם אמנם משרד החקלאות אבל אתם אמונים על החוק הזה.

שרן השכל: איזה כלים, כמה תיקים נפתחו, כמה חקירות נפתחו ספציפית על המקרים האלה, אנחנו רוצים לדעת.

שרן השכל: אז מי יציג את הדברים מטעם משרד החקלאות?

תמיר גשן: דוקטור תמיר גושן, מנהל השירותים הווטרינריים בפועל.

תמיר גשן: דבר ראשון לגבי הנתונים שביקשת כרגע, אין לי אותם בידי כי לא נתבקשתי להביא אותם קודם, אבל אפשר לברר אותם.

שרן השכל: זה נראה לי קצת ברור ומובן מאליו כשאנחנו מגיעים לדיון על המשלוחים החיים.

תמיר גשן: אני יכול להגיד כמה דברים.

תמיר גשן: כפי שידוע לחברת הכנסת השכל וגם לחברת הכנסת פרידמן, כל אוניה שמגיעה לארץ לפני הפריקה עולה עליה רופא וטרינר ומבצע ביקורת הן של מחלות בעלי חיים והן של בריאות בעלי חיים.

תמיר גשן: בכל מקרה של הפרה מועבר התיק לחקירת פיצוח שהוא הגוף האוכף במשרד החקלאות, ובמקביל גם ננקטים צעדים אל מול הרשויות בחוץ לארץ.

תמיר גשן: חשוב להבהיר לכולם שהובלה של בעלי חיים נעשית בהתאם לכללים של הסחר הבינלאומי שנקבעים על ידי ה-OIE, ארגון הבריאות הבינלאומי למחלות בעלי חיים וה-WTO ארגון הסחר הבינלאומי.

תמיר גשן: רק בשנה האחרונה נשלל רשיונו של רב חובל שהוביל בתנאים שלא ענו על הדרישות - - -

שרן השכל: וזה המקרה היחיד.

תמיר גשן: והוא תובע גם אותנו וגם את השירותים הווטרינריים של רומניה.

תמיר גשן: הדברים נמצאים כל הזמן בקשר אל מול הרשויות בחוץ לארץ.

גבי לסקי: זה כמו לתבוע את הקברניט של מטוס בגלל שמישהו החדיר לשם סמים.

שרן השכל: תמיר, אני קודם כל רוצה שתשלחו איזה שהיא הודעה או שמישהו במשרד קודם כל יוכל לתת לנו נתון כמה חקירות נפתחו בשנה האחרונה.

מאיר פרוש: או האם נסגרו.

שרן השכל: האם נפתחו חקירות?

מאיר פרוש: או האם היה צורך לחקור ולא חקרו.

מאיר פרוש: יכול להיות שלא היה צורך.

שרן השכל: בוא נראה.

שרן השכל: נשאל.

תמיר גשן: נפתחו חקירות.

תמיר גשן: אני אבקש את זה מהפיצוח, הבעיה היא שרועי כרגע נמצא בוועדה אחרת.

קריאה: כמה העברתם לפיצוח.

תמי סלע: אולי כדאי להזכיר, זה נאמר פה קודם, שבדו"ח מבקר המדינה האחרון שבדק את זה היתה ביקורת חריפה על זה שלא ננקטו סנקציות ולא נשללו רשיונות גם כשמצאו שהתנאים היו מאוד ירודים.

תמי סלע: זה נבדק והמסקנה היתה שלא נעשה מספיק.

תמיר גשן: מאז דו"ח מבקר המדינה התחלנו לנקוט גם באמצעים מינהליים.

גבי לסקי: איזה אמצעים, כמה אמצעים כאלה נקטתם?

תמיר גשן: כמו סגירת היבוא מפורטוגל או מרומניה.

שרן השכל: מתי סגרתם את היבוא מפורטוגל?

תמיר גשן: סגרנו את היבוא מפורטוגל עם כניסת בעלי חיים שהיו להם דלקות עיניים עד בירור הסיפור וקבלת תשובות פלוס צעדים מתקנים לעתיד מרשויות מפורטוגל.

תמיר גשן: במעמד זה צריך להזכיר - - -

שרן השכל: ממתי עד מתי נסגר היבוא?

תמיר גשן: זה נסגר לעשרה ימים עד שקיבלנו תשובות.

תמיר גשן: צריך להבין דבר אחד, גם בעשרה ימים האלה כשלא היה חסר תלתל של טלה בארץ ואוניות שהיו בדרך לא נעצרו, ובאופן מעשי היבוא למדינת ישראל לא נעצר, ההשפעה על השוק היתה דרמטית מבחינת מחירי הטלאים החיים.

תמיר גשן: מחירי הבשר.

תמיר גשן: והיו על זה כתבות בטלוויזיה, לא אני ממציא.

מאיר פרוש: זה פשוט לא נכון.

תמיר גשן: אני רוצה להבהיר דבר אחד, אנחנו מפקחים על בריאות בעלי החיים ועל רווחתם בהתאם לסטנדרטים בינלאומיים.

תמיר גשן: אנחנו לא מתערבים ולא קובעים מה יאכל הציבור ואיך.

תמיר גשן: במקביל לעליה הדרמטית ביבוא של מקנה לארץ בשנה האחרונה היתה עליה מקבילה ביבוא בשר קפוא של בקר באחוזים מאוד דומים וגם עליה מאוד גבוהה ביבוא של בשר טרי.

תמיר גשן: אנחנו נשמח להסרת כל חסמים והמשרד בהובלת השר בוחן חלופות ודרכים להקל על הציבור לצרוך בשר מצונן שמיובא מחוץ לארץ כחלופה - - -

שרן השכל: יש פטור מכס מבשר טרי?

מאיר פרוש: ממש לא.

שרן השכל: אז זה בדיוק הפוך, מהמשלוחים החיים יש פטור ומהבשר לא.

שרן השכל: אני שואלת כדי - - -

תמיר גשן: אני מצטער, אני לא בקיא בפרטים הללו כיוון שהם לא תחת ניהולי.

שרן השכל: את זה אנחנו נעלה לאוצר עוד מעט.

יסמין פרידמן: אבל אני כן אתייחס דוקטור גושן, אין לי מה לבוא אליך בטענות, אין לכם יכולת, אין לכם כלים או יכולת לפקח על כל אוניות המשלוחים החיים, נקודה.

יסמין פרידמן: גם כשישבתי איתך בדיון בתחילת דרכי פה אמרת אין לי יכולת לפקח על כל אוניה ואוניה.

יסמין פרידמן: לפני שבועת קצרים פורסם בערוץ 12 או 13 סרטון של אנימלס שמראה מה קורה בהסגרים, בעל חיים שיורד מהאוניה צריך להיות כשמונה ימים בתחנת הסגר.

יסמין פרידמן: בקרנטינה.

יסמין פרידמן: ראינו מה קורה שם, גופות בשמש, לא יודעים ממה הם מתים, הדו"ח של המחלה, אי אפשר לפקח על הכניסה של המשלוחים החיים.

יסמין פרידמן: עזבו את דו"ח מבקר המדינה, הרי אנחנו יודעים שמעולם לא הוחזרה אוניה למעט פעם אחת, פעם אחת קרה בכל הקריירה של המשלוחים החיים המפוארת שהוחזרה אוניה.

ירון לפידות: היא לא הוחזרה, היא פשוט לא יצאה מאוסטרליה, היא איבדה מנוע ביציאה מאוסטרליה.

יסמין פרידמן: פעם אחת היה משהו.

תמיר גשן: אפשר להתייחס לזה?

יסמין פרידמן: לא, אני אומרת, אני לא רוצה לתקוף אבל אין לכם יכולת, תגידו.

יסמין פרידמן: משרד החקלאות נכון לכרגע בכלים שיש לו, לא יכול.

יסמין פרידמן: תנו לי עוד כוח אדם, תנו לי עוד כסף, תנו לי עוד זה, אולי אני אוכל לפקח, אבל כרגע אין לכם יכולת.

תמיר גשן: לא תשמעי ממני התנגדות לקבל עוד משאבים להדק את הפיקוח, אני אשמח מאוד להדק את הפיקוח.

שרן השכל: אבל תמיר יש פה שאלה הרבה יותר מהותית, משום שאתה אומר אני צריך לדאוג לבריאות בעלי החיים, אבל לא אמור לדאוג רק על בריאות בעלי החיים, אתה אמור לדאוג לחוק צער בעלי חיים ואם אתה לא אוכף את זה ואתה לא משתמש בכלים שכבר ניתנו לך כדי לעשות את זה, כלומר כבר גיליתם בכמה אוניות כשלים, שיש עבירה על חוק צער בעלי חיים, ולא השתמשתם באף כלי שיש לכם על מנת לוודא שאתם מטילים סנקציות כדי להזהיר אחרים לא לבצע את זה, אז בוא תסביר לי מה יעזור שאני אתן לכם משאבים נוספים כדי לעשות עוד פיקוח.

תמיר גשן: אוניות שבהן היתה חזרתיות, לפחות אוניה אחת שאני זוכר כרגע, אמירה אם אני לא טועה זה שמה, נאסר עליה להגיע למדינת ישראל עד שהיא לא עברה שיפוץ ותיקון מחדש.

תמיר גשן: אוניות נוספות, אם אני לא טועה ג'וליה, אל תתפסו אותי בשם אבל נדמה שזאת אחת מהג'וליות, יש כמה אוניות בשם ג'וליה, נאסר השימוש בהם עד שהם שופצו וטופלו התנאים.

תמיר גשן: הצעדים כנגד רב חובל שהיתה הפרה הזכרתי.

תמיר גשן: לגבי הנושא של פיקוח חשוב להבין, אין כזה דבר שאוניה מגיעה לארץ בלי שעולה עליה רופא וטרינר ומפקח על המצב.

תמיר גשן: גם את הפיקוח אנחנו שיפרנו על ידי זה שהעברנו אותו לאמצעים כמותיים ולא התרשמותיים.

תמיר גשן: הכנסנו את הרגישים לבדיקת אמוניה ובדיקת טמפרטורה.

תמיר גשן: הדברים מתועדים.

תמיר גשן: כעת אנחנו עובדים גם על יכולת אלקטרונית לדווח על הדברים ולנתח אותם און ליין ולקבל תמונה הרבה יותר טובה של מה קורה ולא להקליד ניירות אל תוך מערכות ודוחות אקסל על מנת אחר כך לנתח.

תמיר גשן: בלי קשר לזה.

תמיר גשן: הסטנדרטים שנקבעים לגבי היבוא הם סטנדרטים בינלאומיים, כשאנחנו מדברים על התעללות כפי שטוענים כאן, התעללות לכאורה, כפי שטוענים כאן חלק מהאנשים, צריך לתקף את זה.

תמיר גשן: יש בין אנשי השירותים הווטרינריים לבין חברים נכבדים שיושבים כאן חילוקי דעות לגבי הדרך להוכיח את הדברים.

תמיר גשן: אני מוכן על כל דבר מדיד כמותי שניתן לנהל וניתן להוכיח שיש כאן צער בעלי חיים, אני מוכן ללכת עם זה לקרב לכל מקום.

תמיר גשן: אבל הדברים צריכים להיות כמותיים, מדידים, היום צער בעלי חיים בעולם זה מדע, זה ענף במדע שנחקר, יש היום כלים שהולכים ומתפתחים למדוד את הדברים, אנחנו מכניסים אותם לשימוש וככל שאנחנו מצליחים להוכיח ולהראות בצורה אמיתית שיש התעללות, אנחנו נאסור כל התעללות בבעלי חיים.

תמיר גשן: אני אומר את זה שוב - - -

יסמין פרידמן: אין צער בעלי חיים במדע?

תמיר גשן: ברגע שזה יוכח באופן כמותי - - -

יסמין פרידמן: זה לא מוכח?

תמיר גשן: לא.

יסמין פרידמן: זה לא מוכח, זה לא מוכח מבחינת משרד החקלאות?

תמיר גשן: לא.

שרן השכל: חבר הכנסת פרוש בבקשה.

תמיר גשן: רק עוד הערה אחת בבקשה, אנחנו נשמח דרך אגב לכל הקלה שתאפשר החלפת יבוא מקנה לארץ בחלופות אחרות.

תמיר גשן: אנחנו נשמח לזה, אמרתי את זה לחברת הכנסת פרידמן יותר מפעם אחת לדעתי.

יסמין פרידמן: משרד החקלאות תומך.

תמיר גשן: אנחנו נשמח לכל חלופה שתאפשר החלפה - - -

יסמין פרידמן: יש חלופות, נתתי לכם הכל.

שרן השכל: תודה רבה, חבר הכנסת פרוש.

מאיר פרוש: ברוך השם יום יום.

מאיר פרוש: לשבת פה היום זה טוב שעברנו יום מכיוון שאין עוד יום מאז שהמדינה לא מזדעזעת מיוקר המחיה והצעדים הדרסטיים שמנסים לעשות כדי לגרום לכך שלא יעלו מחירים, אז כשאני שומע פה את חברי הכנסת מדברים על יוקר המחיה כתוצאה מהיבוא, כאילו מה, אתם לא נמצאים בקואליציה שגורמת ליוקר המחיה, אבל ברוך השם יום יום.

מאיר פרוש: אתמול אנחנו היינו צריכים לבכות על יוקר המחיה ואתם חגגתם והיום את מבקשת להציל את יוקר המחיה.

מאיר פרוש: אני בא עכשיו מוועדת חוץ וביטחון, שם יש דיון מעמיק, אני רוצה שיושבת הראש תאזין, תשמע, חברת הכנסת השכל, אני בא עכשיו מוועדת חוץ וביטחון, יש שם דיון מעמיק על עבודות בשטחי C תוך יצירת מחצבות, רוצים שנרגיש כמו במשלוח חי.

מאיר פרוש: ושם יושבים חברי כנסת וזועקים מרה, איך מאפשרים לפלשתינאים בשטחי C לקבוע מציאות חדשה כאשר יש חלוקה, C, A, B, ולהשתלט על שטחים ואין פיקוח.

מאיר פרוש: שם למשל לא איכפת שום דבר, לא לאלה שצועקים פה על כך שאין פיקוח בכל היבוא של המשלוחים החיים.

מאיר פרוש: ברוך השם יום יום, כל אחד צועק בקטע שלו.

מאיר פרוש: זה צועק על יוקר המחיה, אתמול, וזה צועק היום על חוסר הפיקוח בשטחי C שהפלשתינאים פשוט לוקחים שטחים שהם באף הסדר זה לא קיים וזה לא נמצא ולא העבירו את זה לפלשתינאים.

מאיר פרוש: אבל אין פיקוח וגם על זה הם צריכים לטפל אז אני לא חושב שחברות הכנסת לסקי ופרידמן זה כואב להן הדבר הזה.

מאיר פרוש: אז כל אחד עם הכאב שלו וכל יום יש עומס חדש וכל יום מברכים את הקדוש ברוך הוא.

מאיר פרוש: אני לא מכיר את הנושא, אני הייתי בכנסת הקודמת אבל לא כחבר כנסת, אף פעם לא עסקתי בחוק הזה, אני אפילו לא חשבתי להגיע לדיון הזה, רק שמעתי שיש בנושא הזה היסטוריה ואני מציע ואני מבקש, אני אומר כך, אני מבקש שלא נמהר במסקנות, אני מבקש לפחות ללמוד את הענין הזה, אני רוצה רק לשאול שאלה תמימה, איך אנחנו אוכלים דגים?

מאיר פרוש: אני בעל הבית על הדג, הוא רוצה לחיות במים, למה אני מושה אותו מהמים ואוכל אותו.

יסמין פרידמן: אני לא אוכלת דגים.

מאיר פרוש: תודה רבה.

מאיר פרוש: אבל רוב מדינת ישראל אוכלת דגים ולוקחים את העופות והורגים אותם, אני אומר שוחטים אותם - - -

קריאה: נגד.

יסמין פרידמן: אתה רוצה לאכול כשר אדוני?

מאיר פרוש: אני לא מדבר על כשר עכשיו.

יסמין פרידמן: אני אוכלת רק כשר.

יסמין פרידמן: המשלוחים החיים אין בהם כשרות ויש סבל מיותר.

מאיר פרוש: אפשר לתת לשאול שאלה?

שרן השכל: חברת הכנסת פרידמן.

יסמין פרידמן: לא, הוא שאל.

שרן השכל: הוא לא שאל אותך.

מאיר פרוש: אי אפשר לקחת את המושג הזה צער בעלי חיים, חברת הכנסת לסקי פתחה את הדיון כדי לחמם את ליבי שהיא קוראת מהתורה, מצווה של צער בעלי חיים.

גבי לסקי: לא ידעתי שתהיה פה.

מאיר פרוש: אבל איל אנחנו אוכלים דגים, איך אנחנו אוכלים עופות, איך אנחנו אוכלים בשר, צער בעלי חיים, אנחנו בעלי בתים על החיים האלה, אבל למה עושים את זה - - -

יסמין פרידמן: למה?

מאיר פרוש: אז אני לא באתי לענות לך כי את לא רוצה להשתכנע, את לא מחפשת להשתכנע בזה וגם אם אני אמצא את הנימוק הרי זה לא מעניין אותך.

מאיר פרוש: אז בואו לא נדבר בשם צער בעלי חיים ולהתקיל את כל עם ישראל ולומר שהוא מידות גסות, אנשים רעים, אוכלים דגים, מושים אותם מהמים, שוחטים עופות, שוחטים בקר, אני מבקש לא ללכת למסקנות לפני שנלמד את הסוגיה הזאת מה זה אומר, כי אני מבין שיש לזה היסטוריה לדבר הזה ולא למהר.

מאיר פרוש: אנא.

שרן השכל: תודה רבה.

שרן השכל: יש לא מעט דברים לומר על הדבר הזה אבל אני כרגע אחסוך גם את התגובה שלי משום שאנחנו קצרים בזמן.

שרן השכל: אני רוצה לתת את ההזדמנות למשרד האוצר להגיב ולאחר מכן חבר הכנסת כסיף.

שרן השכל: אנחנו ננסה להעלות אותם באופן מיידי.

שרן השכל: בינתיים חבר הכנסת עופר כסיף, בבקשה.

עופר כסיף: תודה רבה על הדיון, אני מברך את חברותיי חברת הכנסת לסקי ופרידמן על הדיון החשוב הזה.

עופר כסיף: מפאת קוצר הזמן אני אעשה את זה מאוד סכמתי בתקווה שיהיה המשך לדיון הזה.

עופר כסיף: דבר ראשון כשמדובר על רווחת בעלי חיים, זה כבר דובר אז אני לא ארחיב, אבל רק במענה למה שאמר האדון שאינני זוכר את שמו, אני מתנצל, מהשירותים הווטרינריים, אני רוצה להפנות שני דברים בהקשר הזה.

עופר כסיף: דבר ראשון, בדו"ח מיוני 2019 של הצוות לבחינת חלוקת סמכויות אכיפה בתחום עבירות צער בעלי חיים, נאמר במפורש ואני מצטט.

עופר כסיף: קיימות סמכויות אכיפה מקבילות וריבוי גורמים המטפלים בעבירות צער בעלי חיים.

עופר כסיף: נוכח מצב זה זהות הגוף המטפל בתיק צער בעלי חיים נקבעת לעיתים אד הוק בצורה שרירותית ולא אחידה.

עופר כסיף: מסקנה, אין אכיפה, לא באשמתם, אלא משום שיש יותר מדי גורמים שמתנגשים.

עופר כסיף: אני מדבר על ישראל עכשיו, שטח C זה פלשתין.

עופר כסיף: אז זה דבר אחד.

עופר כסיף: דבר שני, נאמר גם על ידי האדון דוקטור גושן, דיבר על מדע.

עופר כסיף: אני מסכים איתו.

עופר כסיף: אני לחלוטין מאמץ את המדע.

עופר כסיף: המדע קובע שבמשלוחים חיים יש הפצה של מחלות, את זה קבעה הוועדה המדעית של האיחוד האירופאי, פדרציית הווטרינרים האירופית ועוד ועוד.

עופר כסיף: אז עד כאן זה מענה מאוד קצר למה שנאמר.

עופר כסיף: אני מבין שהזכירה חברת הכנסת לסקי את מה שאמרה רשות התחרות, שלמעשה מדובר, לא נכון לומר, זאת טעות לומר, בלשון המעטה, טעות שהיבוא מוריד את מחיר הבשר והפוך וההפסקה שלו תעלה את מחיר הבשר.

עופר כסיף: לא נכון עובדתית ואנחנו נדבר על זה מן הסתם בעתיד.

עופר כסיף: מאוד בקצרה עוד כמה דברים.

עופר כסיף: דבר ראשון, מי מרוויח מהמשלוחים החיים, דואופול.

עופר כסיף: מדברים כל הזמן נגד מונופולים, יש פה סוג של מונופול, כי מי שמרוויח מהמשלוחים החיים זה אלה ששולטים בשוק באמצעות היבוא, בעיקר שתי חברות, דבח ותנובה.

עופר כסיף: אפרופו דבח, גם אחד מהאחים בדבח למרות שאני מבין שיש שם איזה סכסוך, גם מחזיק באוניה הגדולה ביותר למשלוחים וגם מחזיק בחברת הובלות וגם פוגע בנהגים שעובדים שם ומשעבד אותם, גם זה חלק מהנזקים של המשלוחים החיים.

עופר כסיף: מי מפסיד, אמרתי מי מרוויח, מי מפסיד, מעבר לצרכן שמשלם יותר מי שמפסיד הם אלפי מגדלים, בעיקר בחברה הערבית ובעיקר בנגב, שמפסידים, המגדלים הקטנים מפסידים על מזבח קידוש הדואופול של תנובה ודבח.

עופר כסיף: והדבר האחרון ביותר, בשאילתא שהגשתי ונענתה, במקרה ממש ב-17 בינואר, לא מזמן לשרה לאיכות הסביבה, בנושא של מרעה בשטחים פתוחים כמניעה של שריפות.

עופר כסיף: ענתה לי השרה את המשפט הבא, ראיה מוסדרת תורמת להגנה על היערות, החורשים הטבעיים, אתרי הטבע והנוף כחלק ממדיניות רחבה להתמודדות עם שינויי האקלים.

עופר כסיף: הראיה מקטינה את כמות הביו מסה היבשה ועל ידי כך היא מסייעת בתחזוק איזורי חייץ, מקטינה את קצב ההתלקחות ומסייעת במאמצי הכיבוי.

עופר כסיף: הווה אומר שהראיה המקומית שנפגעת כתוצאה מהמשלוחים החיים, הראיה המקומית היא גם כלי למאבק בשריפות ובנזק לסביבה ובשינוי האקלים.

עופר כסיף: אז נתתי פה רשימה של שמונה דברים שמצדיקים את הפסקת המשלוחים החיים.

שרן השכל: אז אני לא מבינה למה הצבעתם נגד הצעת החוק לשמירה על שטחי המרעה שלי, מלפני שבועיים.

עופר כסיף: אני לא זוכר אז אני לא אענה.

שרן השכל: אני רוצה לתת את ההזדמנות להילה מאנימלס, בבקשה.

הילה קרן: הילה מעמותת אנימלס, תודה רבה.

הילה קרן: זה לא הדיון הראשון בכנסת על המשלוחים החיים, אנחנו שנים מתכנסים בחדר הזה, מקרינים תמונות מהאוניות ושומעים תיאורים מחרידים כפי שהקריאו חברות הכנסת, ורואים חברי כנסת מכל המפה הפוליטית דורשים לעצור את הזוועה הזאת.

הילה קרן: בכנסת ה-20 חקיקה להפסקת המשלוחים החיים קיבלה את תמיכת הממשלה ועברה בטרומית ואז משרד החקלאות אפילו ניסח טיוטה להצעת חוק ממשלתית, זאת אומרת שגם שם הבינו שהגיהינום הזה חייב להיפסק.

הילה קרן: בפועל אנחנו רואים עליה מטורפת בהיקף המשלוחים, גבי ויסמין הביאו קודם את הנתונים ודוקטור גושן התייחס לענין של הסמכות המדעית לקביעה של הסבל, אז ההשלכות על בעלי החיים תוארו בשורה של מחקרים ודוחות וגם בעדויות של עובדים על האוניות וגורמי המקצוע בעולם כולל קבוצת העבודה לרווחת בעלי חיים של ה-OAE קבעו שיש לצמצם ככל הניתן משכי הובלה של בעלי חיים וככל ששוחטים בעלי חיים יש לעשות זאת סמוך למקום הגידול שלהם.

הילה קרן: משפט סיכום, התחקיר שלנו שהזכירה יסמין הראה שהסבל ממשיך גם בארץ, כשמורידים את בעלי החיים מהאוניות מכים, מחשמלים אותם בשוקרים חשמליים כולל באוניה ג'וליה שהזכיר דוקטור גושן שלכאורה הכל שם תקין כעת.

הילה קרן: הגשנו 16 תלונות על עבירות של חוק צער בעלי חיים, אנחנו מאוד מקווים שהפעם הן יחקרו כמו שצריך לשם שינוי.

שרן השכל: תודה רבה.

שרן השכל: ירון לפידות, בבקשה.

ירון לפידות: ירון לפידות, חופש לבעלי חיים.

ירון לפידות: אנחנו למעשה מובילים את המאבק וייסדנו אותו לפני שמונה שנים, מגיעים לכל האוניות, עכשיו יש לנו צוות בנמל, בדקות אלה נכנסת אוניה שניה לאשדוד ובערב נכנסת אוניה שלישית להיום לחיפה.

ירון לפידות: אני רוצה לחזק את דבריה של יסמין ששאלה למה לא להפסיק את המשלוחים החיים.

ירון לפידות: בואו נתחיל.

ירון לפידות: התנגדות להתעללות בבעלי חיים כל אחד פה בחדר, כל מי שאוכל בשר כולל היבואנים מתנגדים למילה התעללות.

ירון לפידות: רק צריך להוכיח שיש התעללות ואת זה קובע משרד החקלאות במדיניות הרשמית שלו, שהמשלוחים החיים לא טובים לבעלי חיים, זה הניירת הרשמית.

ירון לפידות: לגבי איכות סביבה, פוגע באיכות סביבה, זה שפיכה של עשרות מיליוני טונות של שפכים לימים שלנו, אגן הים התיכון הוא אגן סגור.

ירון לפידות: מבחינה ציבורית הציבור מתנגד, כלכלית זה לא הוריד, זה פוגע בכל החקלאות המקומית ומסכן אותה, אין שום סיבה לא כללית לא מוסרית ולא בריאותית להמשיך עם המשלוחים החיים, זאת סכנה בכל אספקט גם באספקט של ביטחון תזונתי.

שרן השכל: תודה רבה.

שרן השכל: טל גלבוע בבקשה.

טל גלבוע: אני רוצה רק להגיד שני דברים.

טל גלבוע: אחד, לשאלה למה זה לא קרה, זה לא קרה כי מעורבים פה דברים פוליטיים נרחבים עם כוח כלכלי מטורף לביטול המשלוחים החיים, מכס, אפס, משלוחים חיים.

טל גלבוע: דבח התעצם בצורה מטורפת ואני חושבת שמשרד האוצר חייב להיכנס פה לתמונה ובשיא הכוח.

טל גלבוע: אני רוצה להסביר משהו בנוגע לדוקטור גושן, דוקטור גושן אנחנו היינו ביחד בצוות הבין משרדי שכפה עלינו שר החקלאות.

טל גלבוע: ואתה יודע שדוקטור חן הנדיס שהיא ראש אגף זכויות בעלי חיים אמרה באופן חד משמעי, ואתה יודע שהמשלוחים החיים - - -

שרן השכל: טל אני מתנצלת, אנחנו נאלצים לסגור את הישיבה משום שמתחילה המליאה והסדרנים פה נועלים אותנו.

שרן השכל: מה שאני אומר זה ככה, קודם כל, אני ארשום את הנקודות אחר כך כדי שנוכל להעביר אותן.

שרן השכל: אני מבקשת, אנחנו נקיים דיון נוסף בעוד כשבוע וחצי משום שהגורמים המקצועיים לא הגיעו.

שרן השכל: לא האוצר, לא קיבלנו את הנתונים ממשרד החקלאות של מה שרצינו בנוגע לפתיחת חקירות ולנהלים.

שרן השכל: אני מבקשת שיגיעו, שיהיה גם ראש מערך פיצוח.

שרן השכל: אני מבקשת שכל התלונות ששלושת הארגונים שדיברו בפנינו היום שהגישו למשרד החקלאות, אני מבקשת לקבל מכם, מהפיצוח, מה נעשה עם כל חקירה וחקירה, מה היו הסנקציות, מה היו העונשים, האם נסגרו החקירות ובאיזה טענות.

שרן השכל: נתכנס כאן בעוד כשבועיים ונמשיך את הדיון בענין.

שרן השכל: אני מקווה גם שעד אז אולי אפילו נצליח לקדם את הצעת החוק.

שרן השכל: תודה רבה לכולם, הישיבה נעולה.